Somogyország

Egy óriási federalista állam a dél-Dunántúlon.

Történelem
Az eredeti államot idősebb Kiss Béla dandártábornok alapította 2013-ban.

Hasonlóan a debrecenihez, a nyugati Junta kezdetben ugyanúgy a Magyar Köztársaság jogutódjának tekintette magát. Eleinte a dél-Dunántúl jelentős része fölött gyakorolt közvetlen uralmat, azonban a nehezen fenntartható, dombos-rögös terepen nehéz volt fenntartani a hatalmi bázisok közötti összeköttetést, a "Nyugati Junta" pár hónapon belül összeomlott. 2017-re a közvetlen uradalom már alig terjedt túl az egykori Somogy megye határain.

2019-2023
Idősebb Kiss Béla 2019-es halála után a katonai kormányzat tisztító akciót vezetett keletre, hogy megtisztítsák a pécsi Uránmocsarat és az ősi várost ismét az országhoz csatolják. A művelet súlyos kudarc volt, habár Szigetvár városát így is sikerült megszerezniük.

2022-ben egy nagy hőhullám pusztította el a termés jelentős részét, szűkösre húzva az élelmiszer-tartalékokat. A Dráva felől szláv bevándorlók sokasága indult meg, hogy élelmet szerezzenek, ami véres határkonfliktusokhoz és a hadsereg megosztottságához vezetett, mely nyomán a Junta feloszlott és 2023-ra helyreállították a parlament uralmát. Ugyanebben az évben a parlament Kiss Béla fiát, az ifjabb Kiss Bélát választotta meg elnöknek, aki a beiktatását követően megbotlott a parlament lépcsőjén és súlyos fejsérülést szerzett. Az eredetileg kompetens fiatal ezt követően fokozatosan megkergült, az éhínség hatására lerongyolódó Kaposvárt magánbirtokaként kezdte el kezelni.

Ekkor történhetett, hogy éhező óriás madarak tömegei özönlöttek elő a hegyek közül. Az emukat 2013-ban nagy számban tenyésztették húsuk és tojásuk miatt somogyi farmokon. A háborúban sokuk kiszabadult és az elhagyatott, dombos vidékeken elszaporodtak. Miután felélték az élelmiszerkészleteik jelentős részét, előözönlöttek a hegyek közül és rávetették magukat a somogyi termőföldekre, felfalva vagy széttaposva az értékes termést.

Az ifjabbik Kiss Béla utasítására a hadsereg maga vonult ki a helyzet kezelésére, azonban a "Somogyi emuháború" eredménytelenül, pontosítva súlyos somogyi vereséggel ért véget. A rendkívül szívós és fürge emuk folyamatosan szétfutottak a somogyi honvédek fegyvertüze elől, akik rengeteg töltényt pazaroltak arra, hogy végezzenek az állatokkal.

Kiss bukása
Kiss végül totálisan megbukott. Amikor a parlamentben lemondásra szólították fel a gyászos vereség hatására, ő kitartott az igaza mellett és bejelentette, hogy újra meg fogják kísérelni a hadműveletet. Amikor a parlament azzal vádolta, hogy ehhez semmiféle joga nincs és alkotmányellenes cselekedetre készül, Kiss azzal kontrázott hogy az alkotmány maga alkotmányellenes és amennyiben a parlament nem hajlandó támogatni az ötletét, úgy abban az esetben sem a parlamentre, sem az alkotmányra nincs szükség. Ezzel lényegében feloszlatta a parlamentet és önmagát megkérdőjelezhetetlen vezetőnek nevezte ki. A parlamenti képviselők erre a cselekedetre kivonultak az ülésteremből, majd pár nappal később a már majdhogynem teljesen elnéptelenedett Kaposvárt is elhagyták.

Jelenleg
Somogyország új fővárosa a balatoni kereskedelmi utakhoz közel fekvő Fonyód lett. A kaposi parlament feloszlatását követően újjászervezték a teljes állami struktúrát és létrehozták a Fonyódi Szenátus intézményét.

Hogy Somogy területét könnyebben irányíthatóvá tegyék, erősen decentralizálták a rendszert, ami 2033-ra gyakorlatilag magánuradalmak tömegére szakadt szét. Az egyetlen összetartó tényező maga a Szenátus és a negyedévente megült közös törvénykezés, amit minden államnak kötelessége betartani.

Gazdaság
Somogy gazdag terület, főleg északi területei, ahol fejlett a halászat és a Balaton környéki kereskedelem.

Óriási ültetvényes gazdaságok működnek az ország egész területén, amit rabszolgák embertelen tömegével műveltetnek a nagyhatalmú földesurak. Legfontosabb kiviteli termékük az aloe gyógynövény, amit csak az itteni meleg klímán lehet termeszteni. Különböző citrusféléket, agavét és rengeteg mediterrán növényt termesztenek még ezen kívül, amelyek csak az egykori Magyarország ezen területén teremnek meg a szabad ég alatt.

Hadsereg
Nincs egységes hadsereg, a 2023-as eseményeket követően számos frakcióra szakadt, amik különböző államok szolgálatába álltak, vagy új uradalmakat hoztak létre.